Na adresu vukovarskog branitelja i logoraša Tihomira Purde jučer je došao dopis iz Ministarstva branitelja, potpisan od ministra Tome Medveda, u kojem se obaviještava da se nalazi na međunarodnoj tjeralici. Razlog tome je što je protiv njega Tužiteljstvo za ratne zločine Republike Srbije pokrenulo postupak koji je ustupljen Republici Hrvatskoj.

-Ostao sam šokiran kada sam dobio dopis. Mislio sam da je cijela ta priča iza mene i da konačno mogu normalno živjeti i onda dobijem papir u kojem stoji da se protiv mene i dalje vodi postupak. Drugim riječima kada bih krenuo negdje preko granice ponovno bih bio uhićen, kaže Purda.

On je upravo na temelju srbijanske tjeralice bio uhićen 5. siječnja 2011. godine na Graničnom prijelazu Orašje (BiH). Proveo je tada 57 dana u pritvoru zatvora u Zenici prije nego li je 3. ožujka pušten na slobodu. Prije toga, iako se znalo za postojanje optužnica, Purda nikada od nikoga nije upozoren da ne putuje preko granice.

-Dobio sam tada Rješenje iz Beograda u kojem stoji da se protiv mene ukida postupak. Sada vidim da i dalje ne smijem izvan Hrvatske, kaže Purda koji je nakon sloma obrane Vukovara devet mjeseci proveo u srbijanskim logorima. Kaže i kako od dana kada je pušten pa sve do danas niti jednom nije otišao preko granice upravo radi straha radi ponovnog uhićenja.

>> 'Ne prelazim granicu, ne želim se igrati slobodom'